**Ministarstvo kulture i medija RH**

**Izvješće o radu Stručnog povjerenstva za suvremeni ples i pokret**

**Poziv za predlaganje programa javnih potreba u kulturi za 2022.**

**Analiza 2021./2022.**

|  |  |  |  |  |
| --- | --- | --- | --- | --- |
| **Potprogramska djelatnost** | **2021. potraživanje sredstava i broj programa** | **2021.**  **odobreno i broj programa** | **2022.**  **potraživanje sredstava i broj programa** | **2022.**  **odobreno i broj programa** |
| **Festivali/**  **manifestacije** | 2.373.050,00 kn  23 programa | 845.000,00 kn  19 programa | 2.348.736,80 kn  23 programa | 822.000,00 kn  18 programa |
| **Gostovanja** | 600.899,72 kn  28 programa | 400.370,00 kn  20 programa | 1.079.547,40 kn  61 program | 513.200,00 kn  46 programa |
| **Priprema premijernih plesnih predstava i reprize** | 3.504.372,28 kn  74 programa | 1.406.000,00 kn  59 programa | 4.186.752,80 kn  99 programa | 1.440.700,00 kn  71 program |
| **Ostali programi**  **(rezidencije, edukativni programi I dr.)** | 556.316,50 kn  21 program | 101.000,00 kn  5 programa | 621.206,00 kn  23 programa | 152.000,00 kn  9 programa |
| **UKUPNO:** | **7.034.638,50 kn**  **146 programa** | **2.752.370,00 kn**  **103 programa** | **8.236.243,00 kn**  **206 programa** | **2.927.900,00 kn**  **144 programa** |

Druga godina rada u uvjetima pandemije dovela je u pitanje opstanak izvedbenih umjetnosti, a bila je i ozbiljna prijetnja najranjivijem području, institucionalno nezaštićenoj sceni suvremenog plesa. Prioritet u proteklom razdoblju bio je opstanak plesnih umjetnika koji su pokazali veliku organizacijsku i umjetničku otpornost rada u posebnim uvjetima prilagodbom novim izvedbenim formama.

Ponovnim otvaranjem prostora za plesne izvedbe broj realiziranih programa se povećao, kao i potreba za prikazivanjem plesnih predstava diljem Hrvatske, što se vidi iz pristiglih broja prijava. Uz financiranje premijernih plesnih predstava u jednakom omjeru su podržane reprizne izvedbe kao i gostovanja, što doprinosi cilju održavanja vidljivosti suvremenog plesa i decentralizacije kao jednom od kriterija vrednovanja programa.

Sredstva za premijerne predstave raspodijeljena su prema principu izvrsnosti, ali i razumijevajući širinu izvedbene baze. Jednako se razmišljalo i o mladim neafirmiranim koreografima kao generatorima novih plesnih promišljanja koji okupljaju mladu publiku, koreografima koji djeluju dugi niz godina te svojim radom zaslužuju kontinuitet financiranja, koreografima koji su dokazali svoju inovativnost, kao i koreografima koji su postigli vidljivost i uspjeh na međunarodnoj sceni te ansamblima koji djeluju dugi niz godina.

U cilju održivosti plesne scene i razvoja plesne publike podržane su reprizne izvedbe u jednakom omjeru kao i pripreme plesnih predstava.

Plesna gostovanja su financirana za 25 % više u odnosu na prošlu 2021. godinu dok je broj prijavljenih programa bio veći čak za 117 % u odnosu na prošlu godinu. Ukazala se potreba za većom distribucijom plesnih predstava kao i  otvorenošću izvedbenih prostora suvremenom plesu, čak i u manjim gradovima Hrvatske, što pokazuje uspjeh kulturne politike decentralizacije.


Osim izvrsnosti Stručno povjerenstvo vodilo se i sljedećim kriterijima koji su bili važni za donošenje odluka o financiranju:

* Broj  samostalnih umjetnika u pojedinom projektu
* Broj izvođača u pojedinom projektu
* Poticanje međunarodnog umrežavanja kroz podršku koprodukcijama
* Decentralizacija plesne scene
* Održivost projekta kroz reprizne izvedbe

Stručno povjerenstvo smatra da se za sljedeću godinu trebaju doraditi smjernice za suvremeni ples i pokret koje su objavljene uz Poziv za predlaganje programa javnih potreba u kulturi RH za 2021. godinu.

U Zagrebu 27. prosinca 2021.

Stručno povjerenstvo:

Matija Ferlin

Snježana Abramović Milković

doc. Martina Granić